**Patyi András (2017): *A közigazgatási működés jogi alapjai.* Budapest, Dialóg Campus. (Institutiones Administrationis, 2.) ISBN 978-615-5764-83-7 (nyomtatott) | ISBN 978-615-5764-84-4 (elektronikus)**

A közigazgatás tartalmi lényege a működésében, szervező, döntés-előkészítő, döntéshozó, végrehajtó és intézkedő tevékenységében ragadható meg. Concha Győző ezt így foglalta össze: „A közigazgatás nem más, mint az alkotmány gyakorlata. S minden állam alkotmánya annyit ér, amennyit abból közigazgatása megvalósítani bír.” A közigazgatási jog legfontosabb területe ezért éppen az, amely ezt a gyakorlati működést szabályozza, s így a közigazgatási jogtudományban kiemelt szerepet tölt be az általános résznek jelen kötetben bemutatott szegmense.

Az általános rész fogalmaival arra törekszünk, hogy a jog oldaláról megmagyarázzuk, leírjuk a közigazgatás bonyolult működési folyamatait és jelenségeit. A könyvben használt egyetlen fogalomnak sem tulajdonítunk abszolút érvényességet, az itt használt osztályozások, jellemzések és csoportosítások csak a magyarázatot szolgálják. A kötet a magyar közigazgatás-tudomány hagyományaira és eddigi tételeire támaszkodik, miközben a közigazgatási működés leírásában erősíti az alkotmányos vonatkozásokat. Miközben következetes megoldást, leírást szeretnénk adni, célunk az is, hogy a közigazgatási határozatok bírósági felülvizsgálatának a közigazgatási jog érvényesülésére gyakorolt hatását érzékeltessük.